Virallinen lehti nro C 292 , 21/09/1998 s. 0160



B4-0724 ja 0745/98 Päätöslauselma Sudanin tilanteesta Euroopan parlamentti, joka - palauttaa mieleen aikaisemmat päätöslauselmansa yhä jatkuvasta sisällissodasta ja ihmisoikeuksien loukkauksista Sudanissa, A. on erittäin huolestunut humanitaarisen tilanteen jatkuvasta huononemisesta Etelä-Sudanissa, erityisesti Bahr al-Ghazalin alueella, jossa 350 000 ihmistä uhkaa nälänhätä, ja tietoinen siitä, että kuivuus saattaa pahentaa tilannetta entisestään, B. tunnustaa, että vaikka El Niñoksi kutsuttu meteorologinen ilmiö onkin aiheuttanut vakavan kuivuuden, nykyinen kriisi on ennen kaikkea tulosta tuhoisasta sisällissodasta ja siitä, että Sudanin hallituksen joukot ovat estäneet YK:n Lifeline-operaation puitteissa maahan lähetettyjen avustusten perille pääsyn, C. on huolissaan sisällissodan kiihtymisestä erityisesti Etelä-Sudanissa, mikä pahentaa entisestään asuinsijoiltaan siirtymään joutuneiden siviilien kärsimyksiä ja lisää jatkuvasti pakolaisten määrää sekä johtaa taloudellisten ja sosiaalisten rakenteiden romahtamiseen, D. pahoittelee syvästi jatkuvia vakavia ihmisoikeusloukkauksia, joihin syyllistyvät kaikki sotaa käyvät osapuolet ja jotka kohdistuvat puolustuskyvyttömiin siviileihin, E. muistuttaa erityisesti tuominneensa Sudanin hallituksen käyttämät pakkokeinot ja epädemokraattiset menetelmät, muun muassa lukemattomat ihmisoikeuksien loukkaukset ja erityisesti poliittisten oikeuksien ja uskonnon vapauden loukkaukset, sekä väestön ja erityisesti lasten pakkovärväyksen sekä kansainväliselle terrorismille annetun tuen huolimatta kansainvälisen yhteisön antamista lukuisista varoituksista ja määräämistä pakotteista, F. pitää pöyristyttävänä Sudanin hallituksen politiikkaa sen pyrkiessä tahallisesti vaikeuttamaan humanitaarisen avun toimituksia, G. pahoittelee syvästi, ettei minkäänlaista sopimusta tulitauosta ole tehty; 1. Katsoo, että rauhanprosessissa ei voida edistyä merkittävästi ennen lopullisen tulitauon julistamista; kehottaa tämän vuoksi sopimaan tulitauosta viipymättä ja painostaa jälleen kerran kaikkia Sudanin konfliktin osapuolia lopettamaan nälänhädän käyttämisen poliittisten ja sotilaallisten tavoitteidensa edistämiseen; 2. Toistaa tukensa hallitusten välisen kehitysviranomaisen IGADin tekemälle alueelliselle rauhanaloitteelle ja pyytää konfliktin osapuolia osallistumaan varauksetta ja tosiasiallisesti rauhanprosessiin näissä puitteissa; 3. Pahoittelee syvästi, että pääsyä elintarvikepulasta kärsiville alueille on jälleen rajoitettu, ja pyytää, että Sudanin hallitus suostuisi varauksetta ja ehdoitta yhteistyöhön humanitaarisen avun toimittamiseksi tarvitseville alueille, ja pyytää kaikkia konfliktin osapuolia takaamaan aputoimitusten esteettömän pääsyn perille; 4. Kehottaa komissiota ja jäsenvaltioita myöntämään tarvittavaa rahoitusta ja toteuttamaan johdonmukaisia toimia vastauksena Yhdistyneiden kansakuntien pääsihteerin esittämään vetoomukseen rahoituksen saamiseksi nälänhädän laajenemisen estämiseksi Etelä-Sudanissa ja kehottaa painokkaasti komissiota tehostamaan tukeaan kansalaisjärjestöille, jotka jakavat humanitaarista apua Sudanin siviiliväestölle; 5. Vaatii, että Sudanin hallituksen vastaiset pakotteet, mukaan lukien Euroopan unionin kehitysavun keskeyttäminen kokonaisuudessaan humanitaarista hätäapua lukuun ottamatta, pidetään voimassa, kunnes Sudanin viranomaisten voidaan todeta tuntuvasti edistyneen ihmisoikeuksien kunnioittamisessa ja kunnes on aloitettu kokonaisvaltainen, avoin, demokratisointiin tähtäävä poliittinen prosessi; 6. Vetoaa jälleen kerran Kansainväliseen valuuttarahastoon ja muihin rahoituslaitoksiin, jotta ne asettaisivat rahoitusjärjestelyiden myöntämisen ehdoksi Yhdistyneiden kansakuntien vaatimukset ihmisoikeuksien kunnioittamisesta ja demokratisoinnista; 7. Kehottaa puhemiestään välittämään tämän päätöslauselman neuvostolle, komissiolle, AKT:n ja EU:n yhteisen edustajakokouksen puheenjohtajille, Kansainväliselle valuuttarahastolle, IGADin jäsenvaltioille ja Sudanin hallitukselle.